As jy wil verkoop wat jy skryf, wees bewus van 'n paar dinge | BrandSmit.NET
As jy wil verkoop wat jy skryf, wees bewus van ’n paar dinge
MAANDAG 21 JANUARIE 2013
Gisteroggend het my Smashwords rekening aangedui dat ek oornag twee kopieë verkoop het van A shorter version of a longer book (wat ek net enkele ure tevore beskikbaar gestel het). Teen gisteraand het dit egter geblyk die resultaat te wees van ’n “fraudulent payment method”. Wat beteken dit? ’n Skurk het ’n obskure versameling essays probeer koop met ’n gesteelde kredietkaart? Dit sê interessante dinge van my beskrywing van die materiaal, of van die skurk.
1. Sommige mense gaan jou boek koop, nie hou van wat hulle lees nie, en hulle geld probeer terugkry van die plek waar hulle dit gekoop het.
2. Sommige mense gaan jou boek koop, nie hou van wat jy geskryf het of hóé jy dit geskryf het nie, of skrik as hulle sien wat jou opinie is van sekere sake, en onmiddellik ’n uitlaatklep soek vir hulle afkeer, wat hulle gewoonlik vind deur gemene maar wat hulle steeds reken as eerlike kommentaar te lewer op ’n openbare forum sodat ander voornemende kopers kan sien wat hulle dink van jou boek (of hoe min hulle daarvan dink).
3. Sommige mense gaan jou boek koop omdat hulle dink dit sal snaaks of vermaaklik wees, dit nie snaaks of vermaaklik vind nie – of nie genoeg na hulle smaak of verwagting nie, en dan vies wees vir hulleself dat hulle hul geld gemors het.
Daar, ’n paar gedagtes vir dié wat dit oorweeg om ’n bestaan te maak met woorde, of enige ander metode om gedagtes of opinies oor te dra aan die bevolking buite sy of haar gemaksone. Dit is seker die prys wat mens bereid moet wees om te betaal as jy nie net jou gedagtes wil vaslê nie, maar as jy so wrintie waar so ver gaan om dit beskikbaar te stel sodat ander mense dit kan koop en lees.
Gepubliseer op 21/01/2013 14/07/2017 Skrywer Brand SmitKategorieë Bejaardheid van my jeug – 2013
Vorige Vorige artikel: Tyd vlieg nie regtig nie
Volgende Volgende artikel: Verskyning – versteuring – vryheid